
Gondolat

Gondolat című munkám egy szürreális alkotás, melyen főleg a színeken, formákon és
pillanatnyi érzelemállapotom kifejezésén van a hangsúly.
A kép egy belső, feszült állapotból való kitörést ábrázol. Egyedül ültem otthon és monoton
dolgot végeztem, amikor úgy éreztem, hogy valami teljesen mást szeretnék csinálni, mint
azokat, amik rám nehezedtek, ekkor láttam meg az akváriumomat a polcon. Megtöltöttem
vízzel, majd leraktam a padlóra, és az egyik végéhez odaállítottam az asztali lámpámat.
Ezután fogtam a fényképezőgépemet, szintén leraktam a földre, átállítottam manuális
üzemmódra, beállítottam a záridőt, blendét és a fókuszt. Mikor ezzel végeztem, anilinfestéket
oldottam fel egy kevés vízbe, aztán a számba vettem, és belenyomtam a fejem az akváriumba.
Mivel kísérleti dolog volt az egész, nem terveztem meg a kompozíciót, de ügyeltem arra,
hogy a kép a lehető legharmonikusabb és legegyszerűbb legyen, így ezt figyelembe véve
próbáltam keverni a festékeket. Miközben lassan kinyitottam a számat, hogy a festék
kiáramolhasson, sorozatfelvételeket készítettem. Többször is próbálkoztam különböző
színekkel anélkül, hogy a vizet kicseréltem volna.
Körülbelül háromnegyed órán keresztül kísérleteztem és rengeteg fényképet készítettem, amik
közül ezt az egyet választottam ki, mert úgy éreztem, hogy színeiben és formavilágában ez
tükrözi leginkább az akkori lelkiállapotomat. A piros festék robbanásszerűen érintkezik a
vízzel, még nem olvad eggyé az őt körülvevő színekkel. Úgy áramlik bele, mint belőlem a
feszítő érzés a nagy semmibe.
Az utómunkálatoknál, a vágásnál figyeltem arra, hogy a fotóm szinte festményszerűvé váljon,
vagyis nem tartottam fontosnak, hogy az akvárium önmagában is látszódjon rajta, inkább csak
funkciója volt a fontos.
Mindenféleképpen olyan címet szerettem volna adni a képnek, ami utal a készítés okára,
körülményeire, spontaneitására, így választottam a gondolat szót, mert úgy gondolom ez
összegzi a legjobban a fent említetteket.



